Britse seun sterf ná masjiene afgeskakel wordArchie Battersbee (12) is Saterdag dood. (Foto: Facebook / In loving memory of Archie Battersbee) Die 12-jarige Archie Battersbee is Saterdag dood sowat twee uur nadat ’n Londense hospitaal sy lewensondersteuningsmasjiene afgeskakel het. Maroela Media het vroeër berig dat Archie se ouers alle wettige maniere ondersoek het om hul seun aan die lewe te hou, maar dat hul laaste poging vandeesweek onsuksesvol was. “So ’n pragtige seuntjie. Hy het tot op die einde geveg,” het Holly Dance, Archie se ma, snikkend buite die Royal London-hospitaal aan verslaggewers gesê. “Ek is die trotsste mamma in die wêreld.” Dance het Vrydagaand saam met ander familielede langs Archie se bed deurgebring. Hy was die afgelope vier maande aan lewensondersteuningsmasjiene gekoppel nadat sy ma hom in April bewusteloos in hul huis aangetref het. Archie het iets om sy kop en nek gebind nadat hy vermoedelik aan ’n aanlyn asfiksieuitdaging deelgeneem het. Dokters het hom kort ná die versmoring breindood verklaar. Een van Archie se familielede, Ella Carter, wat ook tydens sy afsterwe teenwoordig was, was Saterdag erg ontsteld en het sy laaste oomblikke as “barbaars” aan verslaggewers beskryf. Volgens Carter het Archie “heeltemal blou” geword nadat die ventilator afgeskakel is. “Daar is abosluut niks waardig daaraan om te kyk hoe ’n familielid of ’n kind as’t ware vermoor word nie,” het sy gesê. Alistair Chesser, hoof- mediese beampte van die hospitaal se bestuursraad, het in ’n verklaring gesê Archie is dood “nadat behandeling in ooreenstemming met hofuitsprake oor sy beste belange onttrek is”. Chesser het die mediese personeel bedank wat na Archie omgesien het, gesê hulle “het sorg van hoë gehalte met buitengewone deernis oor etlike maande in dikwels moeilike en benarde omstandighede verskaf”. By die ingang van die hospitaal het ondersteuners blomme en kaartjies gelos en kerse in die vorm van die letter “A” aangesteek. “My seun is 12, dieselfde ouderdom as Archie, en dit plaas dinge net in perspektief,” het Shelley Elias (43) gesê nadat sy vroeër Saterdag haar eie items ter nagedagtenis aan Archie by die hospitaal gelaat het. “Ek het nie geweet wat om te skryf nie, want daar is geen woorde wat die pyn sal wegneem nie,” het sy gesê. ’n Regter het in Junie met dokters saamgestem dat Archie “breinstamdood” is, wat toelaat dat lewensondersteuning gestaak word. Die familie het deur hofsittings baklei om dié besluit om te keer. Met die argument dat Archie kan baat by behandeling in Italië of Japan, het hulle hul saak tot by die Europese hof vir menseregte in Straatsburg gevoer, wat vandeesweek geweier het om in te gryp. Die ouers het ook ’n laaste wettige vergunning verloor om Archie vir sy laaste ure na ’n hospies te laat oorplaas. “Alle wettige roetes is uitgeput,” het ’n woordvoerder van die veldtoggroep Christian Concern, wat die gesin ondersteun het, laat Vrydag gesê. Maroela Media het vroeër berig dat die ouers van twee jong meisies wat dood is nadat hulle aan ’n gewilde maar gevaarlike TikTok-uitdaging deelgeneem het, voortgaan met hul dagvaarding van dié sosialemediaplatform oor die kinders se dood. Dit is nie duidelik aan watter uitdaging Archie na bewering deelgeneem het nie.